連日駐白帝城懷古感事閲陸放翁詩集追和其韻
作者：程公許
朝代：宋

paragraphs: 益以搤爲國，前後闢兩門。
劍棧徑偪側，峽江浪崩奔。
盤礴六十州，奠位西南坤。
天險豈輕設，參旗寧易捫。
我行當嚴冬，岸沙高漲痕。
絕壁走猱玃，深潭伏鼉黿。
東逝注滄海，西來非一源。
相傳石筍三，下接灧澦根。
長懷草廬公，受遺龍準孫。
志節局不展，德義深可尊。
矧伊躍馬壯，得與同日論。
形勢今猶昔，世故難爲言。
撫事重感慨，遐瞻莽塵昏。
空餘瀼西東，未泯冰雪魂。
臘殘春意動，清波躍河豚。
撾鼓趣下峽，渚宮同一尊。